b"\n_START_ARTICLE_\nSerenoa repens\n_START_SECTION_\nDescripci\xc3\xb3 morfol\xc3\xb2gica\n_START_PARAGRAPH_\n\xc3\x89s una palmera petita i arbustiva. Les fulles s\xc3\xb3n palmades (per\xc3\xb2 no costapalmades) i cori\xc3\xa0cies, la coloraci\xc3\xb3 varia entre tonalitats grises, verdes o groguenques. Poden estar recobertes d'una lleugera capa de cera. Els pec\xc3\xadols s\xc3\xb3n prims i poden arribar a fer 1 metre tenen espines petites sobretot a la part basal que han inspirat el nom en angl\xc3\xa8s saw palmetto (palmera de serra)._NEWLINE_El tronc \xc3\xa9s aeri i pot arribar a fer 3 o 4 metres, algunes vegades es troba erecte, per\xc3\xb2 el m\xc3\xa9s freq\xc3\xbcent \xc3\xa9s veure'l a nivell de terra o subterrani. Poden ser dicot\xc3\xb2mics o tenir ramificacions laterals, \xc3\xa9s una caracter\xc3\xadstica que no s'acostuma a veure en palmeres. _NEWLINE_La infloresc\xc3\xa8ncia \xc3\xa9s m\xc3\xa9s curta que les fulles, est\xc3\xa0 formada per centenars de flors petites, blanques i hermafrodites. El calze \xc3\xa9s tubular i curtament trilobulat. Els filaments dels estams estan soldats a la base _NEWLINE_El fruit s\xc3\xb3n drupes negres que semblen una oliva de mida gran (2\xc2\xa0cm com a m\xc3\xa0xim). _NEWLINE_L'endosperm de les llavors \xc3\xa9s llis._NEWLINE_Es pot confondre amb altres palmeres que tamb\xc3\xa9 tenen tronc prim i fulles palmades: Acoelorraphe wrightii, Chamaerops humilis, Guihaia, Ledipocaryum tenue, Mauritiella, Nannorrhops ritchiana, Rhapidophyllu hystrix, Rhapis i Zombia antillarum.\n_START_SECTION_\nEcologia\n_START_PARAGRAPH_\nT\xc3\xa9 una resist\xc3\xa8ncia incre\xc3\xafble a condicions clim\xc3\xa0tiques extremes: ciclons, esquitxades d'onades, sequera, calors caniculars, gelades o fins i tot s\xc3\xb3n capaces de sobreviure a incendis forestals. Encara que pot viure en diferents tipus de terres, en la majoria dels casos s\xc3\xb3n terres sorrencs o calcaris. El clima del sud-est dels Estats Units \xc3\xa9s subtropical humit amb estius llargs i c\xc3\xa0lids i hiverns curts i suaus. Per\xc3\xb2 poden presentar-se onades de fred procedents del nord i provocar gelades que la palmera resisteix.\n_START_SECTION_\nComposici\xc3\xb3 qu\xc3\xadmica\n_START_PARAGRAPH_\nLes dades bibliogr\xc3\xa0fiques sobre la composici\xc3\xb3 qu\xc3\xadmica de la droga s\xc3\xb3n escassos. Els fruits i llavors s\xc3\xb3n rics en oli constitu\xc3\xaft per triacilglicerols que contenen un 50% d'\xc3\xa0cids grassos de 14 o menys \xc3\xa0toms de carboni. Aquests \xc3\xa0cids grassos (sobretot el lauric) es troben a l'extracte l\xc3\xadpid-ester\xc3\xb2lic comercial que a m\xc3\xa9s cont\xc3\xa9 alcans lineals (de 9 a 28C), alcans amb alcohols (hexaconsanol 26C, octacosanol 28C, triacontanol 30C) i els seus \xc3\xa8sters, alquens mono\xc3\xa8nics (12,13 i 24C), fitoesterols (sitosterol, campesterol, cicloartenol i derivats del sitosterol i poliprneols.\n_START_SECTION_\nUsos medicinals\n_START_PARAGRAPH_\nTractament dels trastorns miccionals moderats causats per c\xc3\xa0ncer de pr\xc3\xb2stata. Com actua sobre els nivells de testoterona es pot utilitzar com a remei per la caiguda del cabell.\n_START_SECTION_\nAccions farmacol\xc3\xb2giques\n_START_PARAGRAPH_\nL'extracte causa un efecte antiandrog\xc3\xa8nic en rates castrades per interacci\xc3\xb3 amb el metabolisme i mecanisme d'acci\xc3\xb3 de la testosterona a nivell prost\xc3\xa0tic. In vitro inhibeix la 5\xce\xb1-testosterona reductasa i la 3\xce\xb1-cetosteroide reductasa. Tant in vitro com in vivo disminueix la uni\xc3\xb3 entre la DHT (dihidrotestosterona) i els seus receptors citos\xc3\xb2lics i nuclears. Hi ha altres estudis que contradiuen aquestes dades: la inhibici\xc3\xb3 de la 5\xce\xb1-testosterona reductasa i la uni\xc3\xb3 dels andr\xc3\xb2gens als seus receptors es produeix nom\xc3\xa9s a dosis molt elevades, i per tant no espec\xc3\xadfiques. Altres autors, distingeixen dels efectes que produeixen sobre els isoformes 1 i 2 de la 5\xce\xb1-testosterona reductasa._NEWLINE_A l'extracte li atribueixen propietats antiinflamat\xc3\xb2ria i antiedematosa per inhibici\xc3\xb3 de la cilcloxigenasa i la lipoxigenasa. Tamb\xc3\xa9 \xc3\xa9s possible que existeixi una activitat espasmol\xc3\xadtica i efectes inhibidors dels factors de creixement prost\xc3\xa0tics._NEWLINE_L'administraci\xc3\xb3 di\xc3\xa0ria de l'extracte (320mg/dia) no modifica significativament els nivells de DHT plasm\xc3\xa0tica ni altera el nivell de PSA (antigen prost\xc3\xa0tic espec\xc3\xadfic). L'\xc3\xbas a llarg termini provoca una disminuci\xc3\xb3 dels receptors hormonals prost\xc3\xa0tics._NEWLINE_S'ha mirat de demostrar l'inter\xc3\xa8s cl\xc3\xadnic per a la hiperpl\xc3\xa0sia benigna de pr\xc3\xb2stata. S'ha arribat a la conclusi\xc3\xb3 que despr\xc3\xa9s d'un a tres mesos de tractament (320-480mg/dia) es produeix una millora de la simptomatologia.\n_START_SECTION_\nToxicitat\n_START_PARAGRAPH_\nNo presenta contraindicacions.\n_START_SECTION_\nCultiu\n_START_PARAGRAPH_\nCom totes les palmeres origin\xc3\xa0ries de Florida \xc3\xa9s una amant de la calor, encara que pot sobreviure al fred. Est\xc3\xa0 acostumada a estius c\xc3\xa0lids i humits. Per aquestes caracter\xc3\xadstiques conv\xc3\xa9 regar-la freq\xc3\xbcentment quan la tenim en test, en mesos humits el millor que podem fer \xc3\xa9s posar el test dintre d'un recipient amb aigua. En regions temperades el cultiu s'ha de fer al sol per captar el m\xc3\xa0xim de calor. En canvi, en climes tropicals es pot fer tamb\xc3\xa9 a l'ombra._NEWLINE_Les llavors germinen en dos o tres mesos en un substrat c\xc3\xa0lid i humit. Canviar una palmera adulta de zona \xc3\xa9s molt complicat i acostuma a fracassar, \xc3\xa9s un fet sorprenent perqu\xc3\xa8 \xc3\xa9s capa\xc3\xa7 de sobreviure a condicions extremes._NEWLINE_A Espanya es va comen\xc3\xa7ar a comercialitzar cap al 1994, per\xc3\xb2 als Estats Units s'utilitza com a arbust ornamental o defensiu pels seus pec\xc3\xadols espinosos.\n_START_SECTION_\nCuriositats\n_START_PARAGRAPH_\n\xc3\x89s la palmera end\xc3\xa8mica dels Estats Units m\xc3\xa9s abundant en estat natural. Pot formar matolls molt invasors que en pinars i terrenys dedicats al cultiu es consideren males herbes. S'eliminen per m\xc3\xa8todes agressius com bulldozers o excavadores._NEWLINE_La forma de creixement \xc3\xa9s peculiar: en les axil\xc2\xb7les de les seves fulles poden brotar tant infloresc\xc3\xa8ncies com noves branques amb fulles. _NEWLINE_Abans de l'arribada dels europeus els fruits de Serenoa repens eren un aliment utilitzat pels indis. Se'n pot apreciar el sabor dol\xc3\xa7, picant, oli\xc3\xb3s i finalment amarg si s'aconsegueix superar la forta olor que despr\xc3\xa8n la polpa. Els indis de Florida tamb\xc3\xa9 utilitzaven el fruit com a afrodis\xc3\xadac o per tractar problemes urinaris. Aquest coneixement va passar als europeus. El 1870 ja s'havien fet les primeres observacions terap\xc3\xa8utiques. Per\xc3\xb2 fins als 1970 els laboratoris Pierre Fabre no van demostrar la seva efic\xc3\xa0cia pel tractament d'hipertr\xc3\xb2fia benigne de pr\xc3\xb2stata. Actualment, \xc3\xa9s el f\xc3\xa0rmac m\xc3\xa9s utilitzat a Fran\xc3\xa7a per tractar-la._NEWLINE_La producci\xc3\xb3 anual supera les 4500 tones i es fa en la seva totalitat a Florida._NEWLINE_Molt poques palmeres tenen aplicaci\xc3\xb3 en medicina perqu\xc3\xa8 produeixen pocs metab\xc3\xb2lits secundaris. S\xc3\xb3n excepcions Serenoa repens i Areca catechu que s'utilitza en oftalmologia i parasitologia."